'Dis dierlik,' sê raadslid ná 6-jarige glo verkrag is | Netwerk24
Deur Alet van der Walt 14 Maart 2019 20:47
"Dit is dierlik. As iemand wat self 'n pa is, maak dié goed my woedend," sê Michael Sun, burgemeesterskomiteelid vir openbare veiligheid van die Johannesburg-metro, nadat 'n sesjarige kind glo verkrag is.
'n Lid van die gemeenskap in Dube, Soweto, het Donderdagoggend die Johannesburg-metropolisie (JMPD) gebel nadat sy 'n kaal man saam met 'n kind in 'n huis gesien het.
Hy sê die JMPD se honde-eenheid is onmiddellik na die huis waar die man in hegtenis geneem is.
Die kind is na 'n hospitaal gebring vir 'n mediese ondersoek en is tans in die sorg van 'n vroulike polisielid.
Sun sê hy glo die kind was reeds verkrag, maar die polisie wag nou op 'n mediese verslag.
Hy het die nuus op Twitter bekend gemaak waarna woedende Twitter-gebruikers gevra het waarom die polisie ontbied is as die gemeenskap reeds daar was om reg te laat geskied.
Sun sê dit lyk vir hom asof ons in 'n samelewing leef waar dié soort gedrag besig is om aanvaarbaar te word.
Hy sê die regstelsel moet mans wat kinders verkrag, op die swaarste moontlike manier straf.
" 'n Mens moet ook vra waar is die kinders se ouers."
As die man nie 'n familielid is nie, hoe gebeur dit dat hy toegang tot die kind het. Sun sê ouers moet hul kinders baie beter oppas en die gemeenskap moet begin om vir kinders om te gee.